KultourVándor

Grúzia - Kultoursokk a Kaukázusban
2026-07-11 - 2026-07-19
Létezik egy kétharmad magyarországnyi állam valahol a történelmi Kelet és a Nyugat találkozásánál, amely már több mint kétezer éve dacol az őt ostromló nagyhatalmakkal, és küzd az Úristentől egyenesen nekik ajándékozott kivételesen változatos, varázslatos földdarabért a Kis-, és a Nagy-Kaukázus négyezres láncai között. Mert bizony kevés olyan hely van a Földön, ahol ilyen kis területen ennyi természeti és kulturális látnivaló sereglik össze. Itt van a Fekete-tenger, kanyonok, sivatagok, gleccserek, nyáron is hófödte csúcsok. Itt találod Európa egyik legegzotikusabb fővárosát – Tbiliszit művészeti és társadalmi forgatagával. Ezer éve makacsul álló szürke templomok mormolják vissza a valaha ott elhangzó imákat, miközben csak a viaszgyertyák reszkető fénye világítja meg imára kulcsolt kezünket. Zöld brokátként a végtelenbe hullámzó rétek a Kaukázus oldalában, lakótornyokkal és sebesen leszakadó hegyi patakokkal. Érintetlen természeti kincs, gondosan megőrzött nemzeti hagyományok valamint a khacsapurival és a grúz borral fémjelzett gasztronómia vár minket 2026 júliusában! Tartsatok a Kultourvándorral, nézzétek meg ezt a csoda országot az én szemüvegemen keresztül! Várok minden érdeklődőt sok szeretettel!
1. nap: Mcheta, Jvari, Tbiliszi
Hajnali landolásunk után Kutaisziban buszra pattanunk és egy rövid megállót közbeiktatva célba vesszük Grúzia ősi fővárosát Mchetát. Ez volt az a város, ahol egy bizonyos Szt. Nino úgy 1.700 évvel ezelőtt úgy döntött, vállal egy merészet és megkereszteli a grúzok királyát. Ezzel Grúzia lett a világ első, hivatalosan is keresztény állama. A grúz vallásosság pedig abban a pillanatban fel fog tűnni, amint belépünk a templom kapuján. Gyertyafény, félhomály, térdek által simára koptatott lépcsők, imamormolás. A történelem és a tiszta spiritualitás konkrétan a vállunkra ül. Elcsendesülünk. Megérkezünk…
Majd hogy újra felvegyük a fordulatszámot, egy szomszédos reggeliző helyen feltöltjük cukor-, és koffeinraktárainkat. Hosszú szerpentinezés után megérkezünk a Kura és az Aragvi folyó összefolyása mellett strázsáló hegy tetejére épült Jvari templomához. Itt a spiritualitás egy kicsit háttérbe szorul, a kilátás viszont magával ragad: a két folyó teljesen más árnyalatú vízzel ömlik egymásba, miközben a Tbiliszi-medence felett immár megjelennek a Magas-Kaukázus csúcsai. Rövid buszozás és kora délután megérkezünk szállásunkra a grúz fővárosban. Szobák elfoglalása, szusszanás, felfrissülés vár minket a belvárosi szállodában, hogy néhány órával később már újult erővel ugorjunk neki Tbiliszi felfedezésének. Ez viszont még csak kóstoló: sétálgatunk, nézelődünk, kávézgatunk, csipegetünk, én pedig mesélek.

2. nap – Tbiliszi
Egy város, ahol minden ötödik grúz él. Egy város, ami sejtszerűen épült fel, a korábban a területén élő apró városok különbözőségét és sajátosságait megőrizve. Egy város, ahol egyszerre él az ősi tradíció, a poszt-szovjet realizmus és a futurisztikus jövő. Egy város, ahol mindenki mosolyog. Egy város, ami olyan tiszta, amit Nyugat-Európában is megirigyelnének. Egy város, ami belátható, bejárható, emberléptékű, sokszínű, elragadó. A nap folyamán keresztül-kasul bejárjuk a kígyószerűen kacskaringózó óvárosi utcákat. Megkeressük a legszebb templomokat, parkokat. Nem hagyjuk ki az óratornyot, a kéngőztől émelyegtető török fürdőket, az ultramodern Kura menti sétányt, felvonózunk a Grúz anya szobrához, gyönyörködünk a kilátásban, grasszálunk egyet a főváros zöldellő botanikai kertjében, hogy az este már a folyóparton egy autentikus grúz étteremben fogadjon minket. Eközben természetesen gőzölgő kávék, isteni khacsapurik, és a különleges grúz kenyér kíséri majd utunkat. Garantált kultoursokk!

3. nap: Tbiliszi
A második fővárosi napunkon egyrészt megismerjük Tbiliszi tágabb környezetét, másrészt pedig kicsit ha lehet még jobban elmélyülünk a grúz kultúrában. A város végtelen számú dombra épült. Ezek közül az egyik leghíresebb a Szent-Illés domb, ahol a 21. század elején felépítették a világ egyik legmagasabb ortodox templomát. Megcsodáljuk a lenyűgöző méreteket és a kilátást, majd szó szerint belecsapunk a lecsóba és bazározunk egy jóízűt! A délután folyamán lesz lehetőség szabad programra, felvonózásra Tbiliszi legmagasabb dombjára, ami egyúttal egy vidámpark és egy gyönyörű park együttese, valamint egy khacsapuri és khinquali készítő tanfolyamon való részvételre is! Bizony, a kultoursokk folytatódik!

4. nap: Sighnaghi, borkóstoló
Ma hátrahagyjuk a grúz főváros kavalkádját és buszunkkal Kelet felé vesszük az irányt. Távolodva Tbiliszitől a táj kilométerről kilométerre változik. Bal oldalon a Nagy-, míg jobb oldalon a Kis-Kaukázus tiszteletet parancsoló szürkéllő láncai kísérik utunkat. Majd a síkság egyre inkább dombokká alakul, míg meg nem jelennek előttünk Sighnaghi toszkán tájra emlékeztető dombvonulata. Elnyúló dombhátak, melyek tetejére városok és kolostorok települtek. Festői vidék, ahol minden kiemelkedés más perspektívát kínál. Elsőként a grúzokat a kereszténységbe vezető Szt. Nino kolostorát keressük fel. Maga a szent is itt van eltemetve. A panoráma egészen Azerbajdzsánig nyúlik. Majd buszra vissza, irány Sighnaghi városa, ahol egy remek ebéd során is a kivételes kilátásban fogunk gyönyörködni. A főváros felé vesszük az irányt, viszont az út felénél rövid pihenőt tartunk és lehetőséget biztosítunk mindenkinek, hogy megkóstolhassa a tradicionális grúz borkülönlegességeket. A legenda szerint ugyanis itt készítettek a világon először bort. Az eljárás egyedi, ugyanis a lepréselt szőlőlevet egy lezárt agyagedénybe töltik, majd elzárják. Az érlelés során semmilyen adalékot nem adnak hozzá. A szőlészetben lesz lehetőség a tradicionális és a normál eljárásban készült bort is megkóstolni és összehasonlítani. Ezután irány a főváros!

5. nap: Nagy-Kaukázus – Ananuri, Kazbegi
A mai napunkon kicheckolunk Tbiliszi szállásunkról, buszra ülünk és célba vesszük a Nagy-Kaukázus ormait. Hosszú utazásra kell számítani, amit majd nagyban segít átvészelni, hogy a táj fenséges hátteret szolgáltat majd a kilométerekhez. Előbb hátrahagyjuk a fővárost körülölelő síkságot, majd dombok-erdők kísérik utunkat. A Kaukázusba érve, a végtelen erdőkben egyszer csak egy azúrban tündöklő tavat pillantunk meg. Ez a hatalmas Zhinvali víztározó, aminek partján egy sziklaormon, az egyik legősibb grúz templom, az Ananuri székesegyház őrzi a tájat. Felváltva csodáljuk a tájat, a kilátást, és a templom mérnöki zsenialitását. Buszba vissza, irányba vesszük a Kaukázus belső, legmagasabb gerincét. Számtalan szerpentin repít fel minket 2.000 méter fölé. Az erdőket zöldellő mezők, a völgybe zubogó patakok és ismétlődő tehéncsordák váltják fel. Gudaurit elérve felérünk a hágóra. Az orosz-grúz „örökbarátságnak” állít emléket az itt elhelyezett gigantikus kilátópont. Fotószünet, majd a szerpentineken és alagutak végtelen során leereszkedünk Kazbegibe – a grúz Nagy-Kaukázus „fővárosába”. Mára már csak a tájban való gyönyörködés és a szálláson töltött pihenés marad.

6. nap: Truso-völgy, Gergeti kolostor
Reggelit követően terepjárókba pattanunk és a Truso-folyó völgyét követve bevesszük magunkat az egész Kaukázus egyik legvarázslatosabb völgyébe. A folyó szurdok kanyarulatába érve kiszállunk jeepjeinkből és gyalog folytatjuk utunkat. Szurdok, bazaltorgonák, fehéren tajtékzó hullámok. Majd egy bal kanyar után megjelennek előttünk az első havas hegycsúcsok. A szurdok egyszer csak völggyé szélesedik. Gleccserek, zöldellő mezők és mészkőlépcsőkön alábukdácsoló hóolvadék patakok kísérik utunkat. Smaragd szőnyegként hullámzik előttünk Európa legmagasabb hegysége. Grúz keresztek, tradicionális lakótornyok mellett bandukolunk, egyre beljebb és beljebb , míg el nem érjük a világ végét – az ősi Zakagori erődöt. Elcsendesülés, végtelen mennyiségű fotó készítés, majd vissza a már ismerős úton. Taxink most a grúz utazási katalógusok legtöbbször bemutatott látnivalójához repít minket, ami minden kétséget kizáróan az egész utunk egyik fő higlightja lesz majd – a Gergeti-kolostor, háttérben egész Grúzia legmagasabb csúcsával az 5.000 méter fölé merészkedő Kazbeg csúccsal. Álomszerű kilátás, mesteri grúz építészet, mítikus környezet. Este még egy közös vacsora vár minket, másnap ugyanis hátrahagyjuk a Kaukázus mesevilágát.

7. nap: Nagy-Gveleti vízesés, Uplistsikhe sziklavárosa
Csomagok összepakolása, buszba be, irány Grúzia legmagasabb, 80 méter magas vízesése a Nagy-Gveleti vízesés. Buszunkat egy parkolóban hagyjuk, túrabakancs fel, vékonyka gyalogösvényen közelítjük meg az ország egyik legemblematikusabb természeti látnivalóját. Előttünk egyre jobban körvonalazódik a meredély, ahonnan a vízesés alázuhan, míg hátunk mögött négyezres csúcsok havas csúcsai tárulnak elénk. Kötelező szelfik elkészítése, majd ösvényen le, vissza a buszba, maratoni utazás start. Félúton egy pihenőt fogunk tartani: az ősi, puha sziklába vájt sziklaváros – Uplistsikhe vár minket. A kora vaskortól kiépített város egészen a középkorig lakott volt. Az egykor virágzó civilizáció ma az UNESCO világörökség része. Éjjel érkezünk a Kutaiszi reptérre. Búcsút intünk Grúziának, hajnali járatunkig átadjuk magunkat az élménybeszámolóknak, fotóválogatásoknak!

Részvételi díj: 400.000 HUF, ami tartalmazza az idegenvezetést, 6 éjszaka szállodai ellátást Tbilisziben, illetve Kazbegiben, két fős szobákban, reggelivel. Buszbérlést, útiköltséget, sofőri napi díjat.
A részvételi díj nem tartalmazza:
Repülőjegy és reptéri illeték: jelenleg ca. 75.000 HUF (2025.12.20.)
Kávézást / Étkezést
Belépők és közlekedési jegyek díja.
Fontos!
A hivatalos program Kutaisziben, a repülőtéren kezdődik, és ugyanott, a reptéren végződik. A repülés tulajdonképpen egyénileg történik, de minden támogatást megadok a repülőjegyek foglalásánál és a becheckolásnál! Érdemes mielőbb regisztrálni és megvásárolni a repjegyeket, ugyanis mivel ez a turisztikai főszezon Grúziában, az időponthoz közeledve az árszínvonal előreláthatólag radikálisan emelkedni fog.
Az utazáson és a túrákon mindenki saját felelősségére vehet részt, a túravezetőt nem terheli felelősség sem a repülőtársaság, sem mások által okozott károkért, sérülésekért, balesetért.
Idegenvezető/túravezető: Letenyei Zoltán hivatásos idegenvezető, történész, közgazdász.
Elérhetőségem az utazás napján és az utazás során: +36 70/778-5295.
Szállás: Kiváló minősítésű Tbiliszi belvárosi szálloda, saját fürdős, többségében 2×1 ágyas, kétszemélyes szobákkal, reggelivel. Valamint kiváló minősítésű Kazbegi szálloda szintén kétágyas szobákkal, saját fürdőszobával, reggelivel.
Közlekedés: Tbilisziben gyalog, felvonóval, metroval. A fővároson kívül bérelt minibusszal.
Díjak:
1 Grúz Lari (GEL) 2025.12.20-án 123 Magyar Forintnak (HUF) felel meg.
Belépők:
Tbiliszi – Botanikus kert: 4 GEL
Tbiliszi – Felvonó: 2×3 GEL
Khachapuri készítő tanfolyam (opcionális): 75 GEL
Borkóstoló (opcionális) 35 GEL
Uplistsikhe sziklavárosa: 20 GEL
Belépők összesen: 30 GEL, opcionális programokkal: 140 GEL.
További költőpénz (vacsora, kávé, etc.):
Reggeli: a szálláson.
Egy átlag vacsora itallal: 40 GEL
Egy kávé sütivel: 20 GEL
További költségek összesen: ca: 420 GEL
Költőpénz összesen: ca. 560 GEL (az opcionális programokkal együtt).
További költési lehetőség: szuvenírek, etc.
Étkezés: Az árszínvonal Tbilisziben valamivel a budapesti árszínvonal alatt mozog. Minden nap lesz lehetőség meleg étel fogyasztásra. Többségében alacsonyabb árfekvésű, főként helyiek által látogatott, autentikus, és kiváló minősítésű éttermeket válogattam ki a vacsorákhoz. Napközben lesz lehetőség vásárlásra is. A csapvíz fogyasztása megengedett.
Öltözet: Kényelmes, sportos, városi sétához és nyári időjárásnak megfelelő lábbeli és öltözet. Tbiliszi: A reggelek többségében 20 fok körül alakulnak, de délután már nem ritka a 30 fok feletti hőmérséklet is. A Kaukázusban hajnalban 10 fok, míg napközben 20 fok várható, és itt nagyobb eséllyel fordulhatnak elő nyári zivatarok, ezért egy könnyen elcsomagolható esőkabát jó szolgálatot tehet. A túrához tökéletesen elegendő egy túracipő, opcionálisan túrabot is használható. Az erős napsugárzás elleni védelemre is gondolj (napszemüveg, naptej, kalap).
A grúz keresztény hagyományok miatt mind a hölgyeknek, mind az uraknak konzervatív ruházat az elvárt az egyházi létesítmények látogatásánál. Ez azt jelenti, hogy a hölgyek kendővel fedett fejjel, vállal, valamint hosszú szoknyában (amit egy második kendő is helyettesíthet), míg az urak hosszú nadrágban jelenhetnek meg a templomokban.
Csomag: A fentebb feltüntetett repülőjegy ár nem tartalmazza a poggyászok feladási díját. Mivel a nagy csomagot minden nap a szállodában hagyhatjuk, ezért jól jöhet egy kisebb táska, amit a napi kirándulásoknál magunkkal hozhatunk.
Valutaváltás / Bankkártya: Többségében mindenhol elérhető a MasterCard érintésmentes fizetési megoldása (paypass). Viszont egyes éttermekben és kisebb boltokban előfordulhat, hogy csak készpénzzel tudunk vásárolni. Valuta: Grúz Lari. Érdemes még Magyarországon beszerezni, de a Kutaiszi reptéren automatából is lehet levenni.
Biztosítás: a részvétel feltétele a BBP biztosítás megléte.
Mobiltelefonodat kellő körültekintéssel használd, ugyanis Grúzia nem EU tag, ezért borsos árat kell fizetni mind a hanghívások percdíjáért, mind pedig az adathasználatért. Itt két lehetőség van: vagy vásárolunk kint tartózkodásunk idejére egy grúz SIM kártyát, vagy pedig a szállásunk Wi-Fi hálózatára korlátozzuk a mobilos kommunikációnkat.
Az elektromos csatlakozók, konnektorok a magyar szabványnak megfelelőek. Ne felejtsd otthon a telefontöltő kábelét, esetlegesen az energiabankodat!
A közbiztonság alapvetően jó, de legyünk elővigyázatosak, fontos, hogy magunkra, egymásra és értékeinkre fokozott mértékben vigyázzunk!
Grúziába való belépéshez szükséges személyi igazolványnak, vagy az útlevélnek az utazás utolsó napját követő 180 napig érvényesnek kell lennie. Ezt a kint tartózkodásunk alatt végig magunknál kell tartani és egy esetleges rendőri igazoltatásnál be kell tudni mutatni.
